b"\n_START_ARTICLE_\nInt\xc3\xa8rpret\n_START_PARAGRAPH_\nUn int\xc3\xa8rpret \xc3\xa9s un artista que aporta el seu propi cos, i a trav\xc3\xa9s d'ell la veu, el gest i el moviment, en l'execuci\xc3\xb3 de la comunicaci\xc3\xb3 dram\xc3\xa0tica d'una ficci\xc3\xb3 presentada en carn i \xc3\xb3s devant d'un auditori. L'espectacle dram\xc3\xa0tic \xc3\xa9s el seu objecte creatiu, la seva obra d'art, i a m\xc3\xa9s del o dels int\xc3\xa8rprets pot haver-hi en escena tamb\xc3\xa9 un conjunt heterogeni d'elements esc\xc3\xa8nics, inclosos la il\xc2\xb7luminaci\xc3\xb3, el so (que pot ser m\xc3\xbasica, veu en off i altres efectes sonors diversos), les projeccions, l'escenografia, els objectes accessoris, el vestuari, la perruqueria, el maquillatge i les m\xc3\xa0scares._NEWLINE_A les arts audiovisuals els int\xc3\xa8rprets s\xc3\xb3n actors. En les arts esc\xc3\xa8niques poden ser int\xc3\xa8rprets pluridisciplinars o, segons l'espectacle, poden estar especialitzats en alguna disciplina o g\xc3\xa8nere, com per exemple actors, ballarins, mims, clowns, acr\xc3\xb2bates, cabareteres, cantants, m\xc3\xbasics, etc. L'espectacle en les arts esc\xc3\xa8niques es diferencia de les obres d'altres tipus d'arts en el fet que hi ha almenys un int\xc3\xa8rpret hum\xc3\xa0 que hi participa en carn i os, i un destinatari col\xc2\xb7lectiu hum\xc3\xa0 que f\xc3\xadsicament \xc3\xa9s present en el moment de la transmissi\xc3\xb3 comunicativa._NEWLINE_M\xc3\xa9s \xc3\xa0mpliament, un int\xc3\xa8rpret \xc3\xa9s tota aquella persona quan est\xc3\xa0 realitzant un acte d'interpretaci\xc3\xb3 de la realitat o d'una ficci\xc3\xb3, per exemple estudiant el significat d'un signe o traduint-lo a un altre signe. Els signes poden ser imatges, paraules, obres d'art, restes arqueol\xc3\xb2giques, etc.\n_START_SECTION_\nInt\xc3\xa8rprets vocals i instrumentals\n_START_PARAGRAPH_\nUn int\xc3\xa8rpret tant ho pot ser de m\xc3\xbasica vocal com de m\xc3\xbasica instrumental. En el primer cas, aquest(a) int\xc3\xa8rpret canta i, segons els contextos rebr\xc3\xa0 el nom de cantant, cantaire o_NEWLINE_cantor. Espec\xc3\xadficament, en el terreny del flamenc rep el nom de cantaor o cantaora, un terme que no s'acostuma a traduir._NEWLINE_En la m\xc3\xbasica cl\xc3\xa0ssica, els i les cantants acostumen a ser denominats amb el tipus i tessitura de veu que executen: soprano, mezzosoprano, contralt, en el cas de veus femenines i tenor, bar\xc3\xadton i baix en el de les masculines._NEWLINE_En la m\xc3\xbasica popular se l'anomena, m\xc3\xa9s sovint, simplement cantant. En el m\xc3\xb3n del RAP acostuma a emprar-se la denominaci\xc3\xb3 anglesa de rapper._NEWLINE_Pel que fa a la m\xc3\xbasica instrumental, la denominaci\xc3\xb3 gen\xc3\xa8rica \xc3\xa9s la d'instrumentista. Normalment se'ls coneix amb un denominador que parteix del nom de l'instrument que toquen i la terminaci\xc3\xb3 o sufix -ista: pianista, guitarrista, organista, etc. Amb tot hi ha algunes excepcions com graller -qui toca la gralla- o timbaler. Tamb\xc3\xa9, en altres casos se'ls anomena directament amb el nom de l'instrument que toquen: un bateria, un viola, etc. Fins i tot en casos en qu\xc3\xa8 s'usa la primera forma esmentada: un trompa, per un trompista.\n_START_SECTION_\nInt\xc3\xa8rprets individuals i col\xc2\xb7lectius\n_START_PARAGRAPH_\nUn int\xc3\xa8rpret tant pot ser individual com col\xc2\xb7lectiu. En el cas dels int\xc3\xa8rprets col\xc2\xb7lectius acostumen a portar noms que els identifiquen com a grups, com una manera que prengui relleu el grup enfront de les individualitats que el componen. En s\xc3\xb3n exemples les orquestres, les bandes, els quartets de corda en el terreny de la m\xc3\xbasica cl\xc3\xa0ssica, o els grups de pop o de rock, o els orfeons en el de la popular. En el m\xc3\xb3n del jazz, en canvi, \xc3\xa9s m\xc3\xa9s habitual que el l\xc3\xadder del grup formi el conjunt segons les conveni\xc3\xa8ncies de la seva m\xc3\xbasica i el grup adopti el nom d'aquest int\xc3\xa8rpret que sovint \xc3\xa9s, a la vegada el director i possiblement l'autor d'una part dels temes que interpreten._NEWLINE_En tots els casos d'int\xc3\xa8rprets col\xc2\xb7lectius la interpretaci\xc3\xb3 est\xc3\xa0 coordinada per una persona que hi actua com a director, que acaba essent l'int\xc3\xa8rpret individual en qui recau la responsabilitat \xc3\xbaltima de la interpretaci\xc3\xb3 col\xc2\xb7lectiva._NEWLINE_La d'int\xc3\xa8rpret constitueix una de les m\xc3\xa9s importants professions de la m\xc3\xbasica, la qual cosa no vol pas dir que tot siguin professionals. Hi ha una gran activitat d'interpretaci\xc3\xb3 musical en el terreny amateur, tant vocal com instrumental. Aquest aspecte a vegades es reflecteix en la nomenclatura, de manera que la denominaci\xc3\xb3 de cantaire es prefereix en el m\xc3\xb3n no professional."